Document ID: 32010R0361

Title and Content:
ΚΑΝΟΝΙΣΜΌΣ (ΕΕ) αριθ. 361/2010 ΤΗΣ ΕΠΙΤΡΟΠΉΣ της 27ης Απριλίου 2010 για τροποποίηση του κανονισμού (ΕΚ) αριθ. 690/2008 για την αναγνώριση προστατευόμενων περιοχών που είναι εκτεθειμένες σε ιδιαίτερους φυτοϋγειονομικούς κινδύνους στην Κοινότητα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 2 παράγραφος 1 στοιχείο η), Εκτιμώντας τα ακόλουθα: (1) Με τον κανονισμό (ΕΚ) αριθ. 690/2008 της Επιτροπής (2), ορισμένα κράτη μέλη ή ορισμένες περιοχές κρατών μελών αναγνωρίστηκαν ως προστατευόμενες ζώνες σε σχέση με ορισμένους επιβλαβείς οργανισμούς. Σε μερικές περιπτώσεις, η αναγνώριση χορηγήθηκε για μικρό χρονικό διάστημα, ώστε να μπορέσει το ενδιαφερόμενο κράτος μέλος να αποδείξει ότι ο συγκεκριμένος επιβλαβής οργανισμός δεν υπάρχει στο κράτος μέλος ή την περιοχή ή να ολοκληρώσει τις προσπάθειές του για την εκρίζωση του συγκεκριμένου οργανισμού. (2) Ολόκληρη η επικράτεια της Ελλάδας αναγνωρίστηκε ως προστατευόμενη ζώνη ως προς τα Dendroctonus micans Kugelan, Gilpinia hercyniae (Hartig), Gonipterus scutellatus Gyll., Ips amitinus Eichhof, Ips cembrae Heer και Ips duplicatus Sahlberg έως τις 31 Μαρτίου 2010. (3) Το 2009 η Ελλάδα διενήργησε έρευνες και κοινοποίησε τα αποτελέσματα στην Επιτροπή σύμφωνα με το τρίτο και το πέμπτο εδάφιο του άρθρου 2 παράγραφος 1 στοιχείο η) της οδηγίας 2000/29/ΕΚ. Εντούτοις, τα αποτελέσματα αυτά δεν ήταν πλήρη. Μια επίσκεψη από εμπειρογνώμονες της Επιτροπής στις 2 έως 10 Φεβρουαρίου 2010 επιβεβαίωσε ότι η Ελλάδα έχει πραγματοποιήσει σημαντική πρόοδο όσον αφορά την οργάνωση και τη διενέργεια των εν λόγω ερευνών και όσον αφορά την κοινοποίηση των αποτελεσμάτων τους. Δεδομένου ότι τα κοινοποιηθέντα αποτελέσματα δεν ήταν πλήρη, οι εμπειρογνώμονες κατέληξαν στο συμπέρασμα ότι απαιτείται περαιτέρω πρόοδος. (4) Σύμφωνα με τα αποτελέσματα των ερευνών, δεν υπήρχαν ευρήματα των σχετικών οργανισμών στην Ελλάδα. Λαμβανομένων υπόψη αυτών των αποτελεσμάτων καθώς και του αποτελέσματος της επίσκεψης των εμπειρογνωμόνων της Επιτροπής στην Ελλάδα, κρίνεται σκόπιμο να εξακολουθήσει να αναγνωρίζεται η Ελλάδα ως προστατευόμενη ζώνη ως προς τους εν λόγω οργανισμούς για ένα ακόμη έτος, έτσι ώστε να δοθεί στην Ελλάδα ο αναγκαίος χρόνος για να υποβάλει πληροφορίες που να επιβεβαιώνουν ότι οι εν λόγω οργανισμοί δεν είναι παρόντες στην επικράτειά της. (5) Η Ιρλανδία, η Λιθουανία και ορισμένες περιοχές και μέρη αυτών στην Ιταλία, τη Σλοβακία και τη Σλοβενία αναγνωρίστηκαν προσωρινά ως προστατευόμενες ζώνες ως προς το βακτήριο Erwinia amylovora (Burr.) Winsl. et al. έως την 31η Μαρτίου 2010. Από τις πληροφορίες που ελήφθησαν από τα εν λόγω κράτη μέλη σχετικά με τα αποτελέσματα των ερευνών και από τις εκθέσεις των εμπειρογνωμόνων της Επιτροπής οι οποίοι επισκέφθηκαν την Ιταλία, τη Σλοβακία και τη Σλοβενία το 2009, προκύπτει ότι οι εν λόγω προστατευόμενες ζώνες θα πρέπει να αναγνωριστούν για δύο ακόμη έτη έτσι ώστε έτσι ώστε να δοθεί σε αυτά τα κράτη μέλη ο αναγκαίος χρόνος για να υποβάλουν πληροφορίες που να καταδεικνύουν ότι το βακτήριο Erwinia amylovora (Burr.) Winsl. et al. δεν είναι παρόν ή, όπου κρίνεται αναγκαίο, να ολοκληρώσουν τις προσπάθειές τους για την εκρίζωση αυτού του οργανισμού. (6) Συνεπώς, ο κανονισμός (ΕΚ) αριθ. 690/2008 πρέπει να τροποποιηθεί αναλόγως. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 690/2008 τροποποιείται ως εξής: 1) Στη δεύτερη στήλη των σημείων 4, 5 και 7 έως 10 της επικεφαλίδας α), μετά τη λέξη «Ελλάδα», οι λέξεις «(έως τις 31 Μαρτίου 2010)» αντικαθίστανται από τις λέξεις «(έως τις 31 Μαρτίου 2011)». 2) Στη δεύτερη στήλη του σημείου 2 της επικεφαλίδας β), στη δεύτερη περίπτωση, οι λέξεις «(έως τις 31 Μαρτίου 2010)» αντικαθίστανται από τις λέξεις «(έως τις 31 Μαρτίου 2012)». Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Απριλίου 2010.

Classification Labels:
103
100
99

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ"}

EuroVoc IDs (Original): 2825
2723
2442
5283
3941

EuroVoc IDs (Expanded): 2825
2723
2442
5283
3941

Dataset Source: meu

Split: dev